SL Uradni list Evropske unije L 269/8

UREDBA KOMISIJE (EU) št. 915/2010

z dne 12. oktobra 2010

o usklajenem večletnem programu nadzoru Unije za leta 2011, 2012 in 2013 v zvezi z zagotavljanjem skladnosti z mejnimi vrednostmi ostankov pesticidov v in na živilih rastlinskega in živalskega izvora ter oceno izpostavljenosti potrošnikov ostankom teh pesticidov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 29 Uredbe,

ob upoštevanju naslednjega:

(1) Z Uredbo Komisije (ES) št. 1213/2008 (2) je bil uveden prvi usklajeni večletni program Skupnosti za leta 2009, 2010 in 2011. Navedeni program se je nadaljeval v okviru Uredbe Komisije (ES) št. 901/2009 z dne 28. septembra 2009 o usklajenem večletnem programu nadzora Skupnosti za leta 2010, 2011 in 2012 v zvezi z zagotavljanjem skladnosti z mejnimi vrednostmi ostankov pesticidov v in na živilih rastlinskega in živalskega izvora ter oceno izpostavljenosti potrošnikov ostankom teh pesticidov (3).

(2) V prehrani prebivalcev Unije je ključnih trideset do štirideset živil. Ker se znatne spremembe zaradi uporabe pesticidov pokažejo šele v treh letih, je treba v navedenih živilih pesticide spremljati v zaporednih triletnih ciklih, da se omogoči ocena izpostavljenosti potrošnikov in izvajanja zakonodaje Evropske unije.

(3) Na podlagi binomske verjetnostne porazdelitve se lahko izračuna, da je mogoče s pregledom 642 vzorcev z več kot 99-odstotno gotovostjo odkriti vzorec, ki vsebuje ostanke pesticidov nad mejo določitve, če vsaj 1 % proizvodov vsebuje ostanke pesticidov nad navedeno mejo. Zbiranje teh vzorcev se mora porazdeliti med države članice v skladu s številom prebivalcev, pri čemer mora biti za vsak proizvod in vsako leto zbranih najmanj 12 vzorcev.

(4) Kadar opredelitev ostanka pesticida vključuje druge aktivne snovi, metabolite ali razgradne produkte, je treba o navedenih metabolitih po potrebi poročati ločeno.

(5) Navodila za validacijo metod ter postopke za nadzor kakovosti v analizi ostankov pesticidov v hrani in krmi so objavljena na spletni strani Komisije (4). Državam članicam je treba pod določenimi pogoji dovoliti uporabo kvalitativnih presejalnih metod.

(6) V zvezi s postopki vzorčenja je treba upoštevati Direktivo Komisije 2002/63/ES z dne 11. julija 2002 o določitvi metod vzorčenja za uraden nadzor nad ostanki pesticidov v in na proizvodih rastlinskega in živalskega izvora v Skupnosti in o razveljavitvi Direktive 79/700/EGS (5), ki vključuje metode in postopke vzorčenja, ki jih predlaga Komisija za Codex Alimentarius.

(7) Oceniti je treba, ali se upoštevajo mejne vrednosti ostankov za otroško hrano iz člena 10 Direktive Komisije 2006/141/ES z dne 22. decembra 2006 o začetnih formulah za dojenčke in nadaljevalnih formulah za dojenčke in majhne otroke in o spremembi Direktive 1999/21/ES (6) ter člena 7 Direktive Komisije 2006/125/ES z dne 5. decembra 2006 o žitnih kašicah ter hrani za dojenčke in majhne otroke (7), pri čemer se upoštevajo samo opredelitve ostanka iz Uredbe (ES) št. 396/2005.

(8) Prav tako je treba oceniti možne združene, kumulativne in sinergijske učinke pesticidov. To oceno je treba najprej izvesti za nekatere organofosfate, karbamate, triazole in piretroide, kakor je določeno v Prilogi I.

(9) Države članice morajo do 31. avgusta vsako leto predložiti informacije za preteklo koledarsko leto.

(10) V izogib vsakršni zmedi zaradi prekrivanja zaporednih večletnih programov je treba zaradi pravne varnosti Uredbo (ES) št. 901/2009 razveljaviti. Vendar jo je treba še naprej uporabljati za vzorce, preskušene leta 2010.

(11) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Države članice leta 2011, 2012 in 2013 odvzamejo in analizirajo vzorce za kombinacije proizvod/ostanek pesticida, kakor je določeno v Prilogi I.

Število vzorcev vsakega proizvoda je določeno v Prilogi II.

Člen 2

1. Vsi vzorci se izberejo naključno.

Postopek vzorčenja, vključno s številom enot, je v skladu z Direktivo 2002/63/ES.

2. Vzorci se analizirajo v skladu z opredelitvami ostanka iz Uredbe (ES) št. 396/2005.

Člen 3

1. Države članice predložijo rezultate analize leta 2011 preskušenih vzorcev do 31. avgusta 2012, rezultate analize leta 2012 preskušenih vzorcev do 31. avgusta 2013 in rezultate analize leta 2013 preskušenih vzorcev do 31. avgusta 2014.

Poleg navedenih rezultatov države članice predložijo naslednje informacije:

(a) uporabljene analitične metode in dosežene ravni poročanja v skladu z Navodili za validacijo metod ter postopke za nadzor kakovosti v analizi ostankov pesticidov v hrani in krmi; kadar se uporabi kvalitativno presejanje, se za rezultate pod ravnjo poročanja o presejanju navede, da niso bili odkriti;

(b) mejo določitve, ki se uporablja v nacionalnih programih nadzora in programih nadzora Unije;

(c) kadar dovoljuje nacionalna zakonodaja, podrobnosti o izvršilnih ukrepih;

(d) pri prekoračitvi mejnih vrednosti ostankov navedbo možnih razlogov za to prekoračitev, vključno z ustreznimi ugotovitvami o možnostih obvladovanja tveganja.

2. Kadar opredelitev ostanka pesticida vključuje aktivne snovi, metabolite in/ali razgradne ali reakcijske produkte, države članice poročajo o rezultatih analize v skladu s pravno opredelitvijo ostanka. Po potrebi se rezultati za vsakega od glavnih izomerov ali metabolitov iz opredelitve ostanka predložijo ločeno.

Člen 4

Uredba (ES) št. 901/2009 se razveljavi.

Vendar se še naprej uporablja za vzorce, preskušene leta 2010.

Člen 5

Ta uredba začne veljati 1. januarja 2011.

Ta uredba je v celoti zavezujoča in se neposredno uporablja v vseh državah članicah. V Bruslju, 12. oktobra 2010 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) UL L 328, 6.12.2008, str. 9.

(3) UL L 256, 29.9.2009, str. 14.

(4) Dokument št. SANCO/10684/2009, ki se je izvajal do 1.1.2010. http://ec.europa.eu/food/plant/protection/resources/qualcontrol_en.pdf

(5) UL L 187, 16.7.2002, str. 30.

(6) UL L 401, 30.12.2006, str. 1.

(7) UL L 339, 6.12.2006, str. 16.